En stemme på Venstre til kommunalvalget kan måske blive til en stemme på Nye Borgerlige. I seks nordjyske kommuner er de to borgerlige partier gået sammen i et valgforbund, der skal mindske stemmespild. Det er et samarbejde som Nye Borgerliges kandidater ser som en vigtig anerkendelse. Rikke Pedersen  er spidskandidat for Nye Borgerlige i Aalborg Kommune, og hun er rigtig glad for, at hendes parti er i valgforbund med Venstre. - Vi har 18.000 medlemmer på landsplan, og det er jo en blåstempling i sig selv, men også det, at Venstre vil samarbejde med os, er en blåstempling, siger hun. Undgå stemmespild Et valgforbund betyder, at partierne puljer stemmerne. Hvis Nye borgerlige for eksempel ikke har stemmer nok til et mandat i byrådet, så kan stemmer gå til Venstre - eller omvendt. Venstres spidskandidat i Aalborg kommune Jan Nymark Thaysen er,  trods partiernes politiske forskelle, glad for det nye valgforbund. - Jeg håber da, at vælgerne vil se, at stemmerne går til den blå blok. Til det borgerlige Aalborg, for det er jo for at minimere stemmespild. De stemmer, der ellers bare gået tabt, siger han Et nødvendigt samarbejde For to år siden holdt Venstres daværende formand Lars Løkke ellers Nye Borgerlige ud i strakt arm, men tiden har forandret sig. Han ville ikke danne en regering med støtte fra et parti, der vil melde Danmark ud af internationale konventioner, men ifølge TV2 Nord politiske analytiker Søren Wormslev har de to partier nærmet sig hinanden. - Det, der i mellemtiden er sket, er vel at Venstre har flyttet sig, og partiet har fået ny formand. Og Venstre har indset, at hvis partiet i hvert fald på landsplan skal have en chance for at komme i regering igen, så er man nødt til at regne Nye Borgerlige, siger han. Også forbund med andre Nye Borgerlige er også i valgforbund med Det Konservative Folkeparti i blandt andre Frederikshavn, Vesthimmerlands og Mariagerfjord Kommuner. Se historien fortalt som tv-indslag i toppen af denne artikel

Opsummering:
Venstre og Nye Borgerlige har i Aalborg kommune indgået valgforbund for at sikre, blå stemmer ikke går til spilde ved kommunalvalget.